Os godos yeran orichinarios d'o sud d'Escandinavia, tierra que encara se diz Gotland. Dende o suyo puesto d'orichen emigroron ta Europa centro-oriental arribando en as costas d'a Mar Negra, ocupabando una ampla zona que enantes estió d'os sarmatas y dacos. En ixos amplos territorios os godos y os pueblos sozmesos desembolicoron o que os arqueologos denominan a Cultura de Czerniachow, una cultura que teneba contacto con o Imperio Román. Os godos presionaban a los romans en a Dacia romana, y encara que o emperador Aurelián derrotó a los godos en l'anyo 271, prenió a decisión d'abandonar esta provincia, feito que se fació entre os anyos 271 y 272. Os godos podioron ocupar ya tota Dacia. Encara ye polemico si a mayoría d'os dacorromans fuoron evacuatos u a mayoría se i quedoron.